UDTALELSE FRA KOMMISSIONEN i henhold til EF-traktatens artikel 251, stk. 2, litra c), om Europa-Parlamentets ændringerne til Rådets fælles holdning til forslag til EUROPA-PARLAMENTETS OG RÅDETS FORORDNING om foranstaltninger til fremme af bevarelse og bæredygtig forvaltning af tropiske skove og andre skove i udviklingslandene OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. Indledning

Ifølge EF-traktatens artikel 251, stk. 2, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse til de 12 ændringsforslag fra Parlamentet.

2. baggrund

a) Kommissionen sendte den 3. februar 1999 Rådet og Europa-Parlamentet sit forslag til forordning (KOM(1999) 41 endelig udg. - COD 1999/015).

b) Det Økonomiske og Sociale Udvalg afgav udtalelse den 7. juli 1999.

c) Regionsudvalget har meddelt Rådet, at det ikke har til hensigt at afgive udtalelse om det pågældende forslag.

d) Den 5. maj 1999 vedtog Europa-Parlamentet ved førstebehandlingen Kommissionens forslag med 34 ændringer.

e) Den 9. februar 2000 vedtog Kommissionen i henhold til artikel 250, stk. 2, i EF-traktaten et ændringsforslag til afgørelse, som helt eller delvis omfatter 19 af de 34 ændringer, som Parlamentet foreslog (KOM(2000) 54 endelig udg.).

f) Den 16. december 1999 vedtog Rådet sin fælles holdning.

g) Den 14. marts 2000 vedtog Europa-Parlamentet ved andenbehandlingen en positiv beslutning, som omfatter 12 ændringer til den fælles holdning.

3. formålet med forslaget

Den foreslåede forordning er baseret på traktatens artikel 175 og 179 og vil være et vigtigt instrument med henblik på at sætte Fællesskabet i stand til at opfylde dets forpligtelser til at bevare og forvalte skovene, så man sikrer en bæredygtig udvikling. Med forordningen sikres en videreførelse af de aktiviteter, der er gennemført i medfør af Rådets forordning (EF) nr. 3062/95 af 20. december 1995 [1], når denne udløber den 31. december 1999. I det foreslåede retlige instrument tages der hensyn til de relevante udviklingstendenser inden for Fællesskabet, resultaterne af den internationale drøftelse om skovene i det mellemstatslige panel vedrørende skove (IPF) og det mellemstatslige skovforum (IFF), udviklingen på skovområdet samt de erfaringer, der er indhøstet i forbindelse med gennemførelsen af 1995-1999-forordningen.

[1] EFT L 327 Bind 38 af 30.12.1995.

4. kommissionens udtalelse om europa-parlamentets ændringer

4.1. Ændringer, som Kommissionen har bevaret

* Ændring nr. 4, 7, 9 og 10 bevares af Kommissionen. Ændring nr. 4 og 7 vedrører mindre udformningsmæssige forbedringer, medens det ifølge ændring nr. 10 (som også støttes af Rådet) kræves, at Parlamentet underrettes om de strategiske retningslinjer for aktiviteter, der finansieres i henhold til forordningen. I ændring nr. 9 fastsættes en finansieringsramme på 249 mio. EUR (over 7 år). Dette tal er et acceptabelt kompromis mellem de oprindelige forslag fra Rådet og Parlamentet.

* Visse andre ændringer, nemlig ændring nr. 11 og 13 kan godtages i princippet, med forbehold for en vis omformulering. Disse ændringer vedrører den opdelte udvalgsprocedure, som Parlamentet har foreslået, hvorefter de strategiske retningslinjer for gennemførelsen af forordningen skal vedtages efter en forvaltningsprocedure, medens projekter på over 2 mio. EUR skal godkendes efter en rådgivningsprocedure. I den nuværende udformning er der en vis overlapning i bestemmelserne i disse to ændringer. Kommissionen foretrækker udformningen om opdelt udvalgsprocedure i det sideløbende forslag til forordning om foranstaltninger til sikring af, at miljøaspektet tilgodeses i udviklingslandenes udviklingsproces.

4.2. Ændringer, som Kommissionen ikke kan godtage

* Ændring nr. 1 omfatter udvidelse med en betragtning med en unødvendig henvisning til behovet for betydelige finansielle midler og miljømæssige katastrofer. Ændringen hænger ikke sammen med de godkendte retningslinjer for udformning af fællesskabsbestemmelser.

* Ændring nr. 2 anses for at være overflødig, idet emnet er behandlet i artikel 4, stk. 1, litra a), artikel 4, stk. 3, tredje indryk og artikel 4, stk. 5, i den fælles holdning.

* Ændring nr. 3 om koordinering anses for at være overflødig, idet emnet er behandlet i artikel 4, stk. 3, femte indryk og artikel 6, stk. 5, i den fælles holdning.

* Ifølge ændring nr. 5 er der ikke mulighed for støtte til projekter, såfremt der er "alvorlig tvivl" om deres bæredygtighed. Kommissionen finder, at udtrykket "alvorlig tvivl" er subjektivt og ikke passende i en forordning. Endvidere omhandler den i artikel 4, stk. 5, nævnte vurdering af bæredygtigheden også interessen for ikke at finansiere projekter med mulige negative virkninger.

* Ændring nr. 6 kræver evalueringer under hensyntagen til de af skovene afhængige befolkningers synspunkter. Kommissionen har intet imod ånden i ændringen, men finder den overflødig, idet artikel 11, stk. 2, omhandler samme emne på en mere omfattende måde. Ændringen er endvidere anbragt forkert, da emnet evaluering indføres i en artikel, som omhandler projektplanlægning.

* Ændring nr. 8 vedrørende muligheden for at ophæve kravet om bank- eller lånegarantier anses for at være unødvendig, da der nu kun kræves bankgarantier for forskud til NGO'er på over 1 mio. EUR. Også helt principielt og for at forenkle forvaltningen er det efter Kommissionens opfattelse ikke passende at indføre specifikke finansielle bestemmelser i specifikke forordninger. En lignende ændring i det sideløbende forslag til forordning om foranstaltninger til sikring af, at miljøaspektet tilgodeses i udviklingslandenes udviklingsproces blev ikke godkendt af Parlamentet ved andenbehandlingen.

5. KONKLUSION

Efter EF - traktatens artikel 250, stk. 2, kan Kommissionen godkende ovennævnte forslag.